《吾友山阳蹇子韫尝游颍上言彼之居人有许氏者》
宋代·魏野

道胜富如贫，亭临颍水滨。
一瓢思祖德，三径与僧邻。
虚白虽同性，丹青不似身。
趋庭知有子，下榻岂无人。
纫佩兰多老，成蹊李尽珍。
开筵回雪少，联句聚星频。
家谱书难备，州图画不真。
遥题应未的，莫把刻贞珉。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。